CELEX: 32021R0770
Language: fi
Date: 2021-04-30 00:00:00
Title: Neuvoston asetus (EU, Euratom) 2021/770, annettu 30 päivänä huhtikuuta 2021, kierrättämättömään muovipakkausjätteeseen perustuvien omien varojen laskennasta, kyseisten omien varojen käyttöön asettamisessa noudatettavista menetelmistä ja menettelyistä, käteisvarojen saamiseksi toteutettavista toimenpiteistä sekä bruttokansantuloon perustuvien omien varojen tietyistä näkökohdista

11.5.2021   
               
               
                  FI
               
               
                  Euroopan unionin virallinen lehti
               
               
                  L 165/15
               
            
         NEUVOSTON ASETUS (EU, Euratom) 2021/770,
         annettu 30 päivänä huhtikuuta 2021,
         kierrättämättömään muovipakkausjätteeseen perustuvien omien varojen laskennasta, kyseisten omien varojen käyttöön asettamisessa noudatettavista menetelmistä ja menettelyistä, käteisvarojen saamiseksi toteutettavista toimenpiteistä sekä bruttokansantuloon perustuvien omien varojen tietyistä näkökohdista
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 322 artiklan 2 kohdan,
         ottaa huomioon Euroopan atomienergiayhteisön perustamissopimuksen ja erityisesti sen 106 A artiklan,
         ottaa huomioon Euroopan komission ehdotuksen,
         ottaa huomioon Euroopan parlamentin lausunnon (1),
         ottaa huomioon Euroopan tilintarkastustuomioistuimen lausunnon (2),
         sekä katsoo seuraavaa:
         
                     (1)
                  
                  
                     Unionin on saatava neuvoston päätöksen (EU, Euratom) 2020/2053 (3) 2 artiklan 1 kohdan c alakohdassa tarkoitetut kierrättämättömään muovipakkausjätteeseen perustuvat omat varat, jäljempänä ’kierrättämättömään muovipakkausjätteeseen perustuvat omat varat’, käyttöön parhain mahdollisin edellytyksin, minkä vuoksi olisi vahvistettava säännöt, joiden mukaisesti jäsenvaltiot asettavat kyseiset omat varat komission käyttöön.
                  
               
                     (2)
                  
                  
                     Neuvoston asetuksessa (EU, Euratom) N:o 609/2014 (4) vahvistetaan säännöt päätöksen (EU, Euratom) 2020/2053  2 artiklan 1 kohdan a, b ja d alakohdassa tarkoitettujen unionin omien varojen käyttöön asettamisesta komission käyttöön ja hallinnollisista järjestelyistä, jotka koskevat muita omia varoja ja joita voidaan tarvittaessa soveltaa soveltuvin osin, kun voimassa ei ole yhtä yksittäistä asetusta, jolla säännellään unionin kaikkien omien varojen käyttöön asettamista.
                  
               
                     (3)
                  
                  
                     Jäsenvaltioiden olisi asetettava komission käyttöön asiakirjat ja tiedot, jotka ovat tarpeen komissiolle unionin omien varojen osalta annetun toimivallan käyttämiseksi. Erityisesti jäsenvaltioiden olisi toimitettava komissiolle kierrättämättömään muovipakkausjätteeseen perustuvia omia varoja koskevat säännölliset selvitykset.
                  
               
                     (4)
                  
                  
                     Jäsenvaltioiden olisi milloin tahansa voitava esittää komissiolle kierrättämättömään muovipakkausjätteeseen perustuvien omien varojen lasketun määrän perustana olevat asiakirjat.
                  
               
                     (5)
                  
                  
                     Yhdenmukainen verokanta, jota sovelletaan päätöksen (EU, Euratom) 2020/2053  2 artiklan 1 kohdan d alakohdassa tarkoitettuihin bruttokansantuloon (BKTL) perustuviin omiin varoihin, jäljempänä ’BKTL-perusteiset omat varat’, olisi määritettävä sen jälkeen kun on laskettu yhteen tulot, jotka saadaan kaikista muista kyseisen päätöksen 2 artiklan 1 kohdan a, b ja c alakohdassa tarkoitetuista omista varoista sekä tutkimuksen ja teknologian kehittämisen lisäohjelmiin suoritettavista rahoitusosuuksista, sekä muut tulot.
                  
               
                     (6)
                  
                  
                     Päätöksen (EU, Euratom) 2020/2053 2 artiklan 4 kohdan nojalla Tanskalle, Saksalle, Itävallalle, Alankomaille ja Ruotsille myönnettävät bruttovähennykset vuotuisista BKTL-maksuosuuksista olisi otettava huomioon, kun BKTL-perusteiset omat varat viedään kirjanpitoon asetuksen (EU, Euratom) N:o 609/2014 6 artiklan 3 kohdan kolmannen alakohdan mukaisesti ja kun kyseiset omat varat asetetaan käyttöön kyseisen asetuksen 10 a artiklan mukaisesti.
                  
               
                     (7)
                  
                  
                     Jotta voitaisiin varmistaa unionin talousarvion rahoitus kaikissa olosuhteissa, olisi säädettävä menettelystä, jonka mukaisesti jäsenvaltiot asettavat talousarvioon otetut kierrättämättömään muovipakkausjätteeseen perustuvat omat varat unionin käyttöön kuukausittaisina kahdestoistaosina ja mukauttavat käyttöön asetetut määrät myöhemmin.
                  
               
                     (8)
                  
                  
                     Menetelmä kierrättämättömään muovipakkausjätteeseen perustuvien omien varojen laskemiseksi olisi määriteltävä selkeästi ottaen huomioon päätöksen (EU, Euratom) 2020/2053 2 artiklan 1 kohdan c alakohdan mukainen sovellettava yhdenmukainen verokanta.
                  
               
                     (9)
                  
                  
                     Kierrättämättömään muovipakkausjätteeseen perustuvat omat varat olisi asetettava käyttöön hyvittämällä maksettaviksi kuuluvat määrät asetuksen (EU, Euratom) N:o 609/2014 mukaisesti kyseistä tarkoitusta varten avatulle tilille komission nimissä kunkin jäsenvaltion valtiovarainhallinnossa tai kunkin jäsenvaltion nimeämässä rahoituslaitoksessa.
                  
               
                     (10)
                  
                  
                     Yksinkertaisuuden vuoksi menettely, jonka mukaisesti kierrättämättömään muovipakkausjätteeseen perustuvia omia varoja mukautetaan, olisi saatettava vastaamaan nykyisten omien varojen mukauttamista koskevia säännöksiä. Mahdollisten mukautusten yhteenlaskettu määrä olisi jaettava jäsenvaltioiden kesken välittömästi.
                  
               
                     (11)
                  
                  
                     Komissiolla olisi oltava käytössään riittävä käteiskassa, jotta se voi noudattaa sääntelyä koskevia vaatimuksia varainhoitovuoden ensimmäisiin kuukausiin keskittyvien maksujen osalta, jos tämä on perusteltua käteisvarojen saamiseksi.
                  
               
                     (12)
                  
                  
                     Jotta voidaan saavuttaa unionin tavoitteet, koron laskentaan käytettävällä menetelmällä olisi erityisesti varmistettava, että kierrättämättömään muovipakkausjätteeseen perustuvat omat varat asetetaan käyttöön oikea-aikaisesti ja täysimääräisesti. Jos jäsenvaltiot kirjaavat kyseiset omat varat tileille myöhässä, niiden olisi maksettava viivästyskorkoa. Moitteetonta varainhoitoa koskevan periaatteen mukaisesti olisi varmistettava, etteivät myöhässä käyttöön asetetuista kierrättämättömään muovipakkausjätteeseen perustuvista omista varoista perittävän koron perintäkustannukset ylitä maksettavan koron määrää.
                  
               
                     (13)
                  
                  
                     Olisi otettava käyttöön luotettava ja nopea uudelleentarkastelumenettely, jotta voidaan ratkaista jäsenvaltion ja komission välillä mahdollisesti syntyvät erimielisyydet, jotka koskevat kierrättämättömään muovipakkausjätteeseen perustuviin omiin varoihin liittyviin selvityksiin tehtyjen mukautusten määrää tai sitä, voidaanko jäsenvaltion todeta olevan vastuussa väitetystä tietojen toimittamatta jättämisestä, ja vältetään näin aikaa vievät ja hintavat rikkomismenettelyt Euroopan unionin tuomioistuimessa.
                  
               
                     (14)
                  
                  
                     Kierrättämättömään muovipakkausjätteeseen perustuviin omiin varoihin liittyvien varainhoitosäännösten asianmukaisen soveltamisen helpottamiseksi on tarpeen ottaa mukaan säännökset, joilla varmistetaan jäsenvaltioiden ja komission välinen tiivis yhteistyö.
                  
               
                     (15)
                  
                  
                     Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa kierrättämättömään muovipakkausjätteeseen perustuviin omiin varoihin liittyvien selvitysten laadinnassa käytettävien lomakkeiden vahvistamisen osalta sekä jäsenvaltion ja komission välisten mahdollisten erimielisyyksien ratkaisemista koskevan uudelleentarkastelumenettelyn täsmentämisen osalta. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (5) mukaisesti.
                  
               
                     (16)
                  
                  
                     Neuvoa-antavaa menettelyä olisi sovellettava annettaessa täytäntöönpanosäädöksiä, joissa vahvistetaan kierrättämättömään muovipakkausjätteeseen perustuviin omiin varoihin liittyvien selvitysten laadinnassa käytettävät lomakkeet, kyseisten säädösten teknisen luonteen vuoksi.
                  
               
                     (17)
                  
                  
                     Kierrättämättömään muovipakkausjätteeseen perustuvien omien varojen käyttöönoton helpottamiseksi jäsenvaltioiden olisi annettava ennakkoarviot viimeistään tämän asetuksen voimaantuloa seuraavan toisen kuukauden viimeisenä päivänä. Kyseisten ennakkoarvioiden olisi perustuttava parhaaseen arvioon kierrättämättömän muovipakkausjätteen painosta, joka lasketaan Euroopan parlamentin ja neuvoston direktiivissä 94/62/EY (6), sellaisena kuin se on muutettuna Euroopan parlamentin ja neuvoston direktiivillä (EU) 2018/852 (7), ja komission päätöksessä 2005/270/EY (8), sellaisena kuin se on muutettuna komission täytäntöönpanopäätöksellä (EU) 2019/665 (9), säädetyn tarkistetun menetelmän, jäljempänä ’tarkistettu menetelmä’, mukaisesti. Tarkistettuun menetelmään siirtymisen helpottamiseksi jäsenvaltioiden olisi voitava antaa vuosina 2021 ja 2022 ennakkoarvionsa aiempien menetelmien mukaisesti.
                  
               
                     (18)
                  
                  
                     Johdonmukaisuuden vuoksi tämän asetuksen olisi tultava voimaan samana päivänä kuin päätös (EU, Euratom) 2020/2053, ja sitä olisi sovellettava samasta soveltamisen alkamispäivästä kuin kyseistä päätöstä eli 1 päivästä tammikuuta 2021,
                  
               ON HYVÄKSYNYT TÄMÄN ASETUKSEN:
         I LUKU
         
            YLEISET SÄÄNNÖKSET
         
         
            1 artikla
            Kohde
            Tässä asetuksessa vahvistetaan säännöt, jotka koskevat päätöksen (EU, Euratom) 2020/2053 2 artiklan 1 kohdan c alakohdassa tarkoitettuun kierrättämättömään muovipakkausjätteeseen perustuvien unionin omien varojen, jäljempänä ’kierrättämättömään muovipakkausjätteeseen perustuvat omat varat’, laskemista, kyseisten omien varojen asettamista komission käyttöön, käteisvarojen saamiseksi toteutettavia toimenpiteitä ja erityisiä vaikutuksia kyseisen päätöksen 2 artiklan 1 kohdan d alakohdassa tarkoitettuihin bruttokansantuloon (BKTL) perustuviin omiin varoihin, jäljempänä ’BKTL-perusteiset omat varat’, sovellettavan yhdenmukaisen verokannan laskemista.
         
         
            2 artikla
            Perustana olevien asiakirjojen säilyttäminen
            
               1.   Jäsenvaltioiden on säilytettävä kierrättämättömään muovipakkausjätteeseen perustuvien omien varojen perustana olevia asiakirjoja kyseessä olevaa varainhoitovuotta seuraavan viidennen vuoden heinäkuun 31 päivään.
            
            
               2.   Jos neuvoston asetuksen (EU, Euratom) 2021/768 (10) 2 artiklan 5 kohdan mukaisesti tehtävässä, tämän artiklan 1 kohdassa tarkoitettuja perustana olevia asiakirjoja koskevassa tarkastuksessa ilmenee, että on tarpeen tehdä oikaisu tai mukautus, kyseisiä asiakirjoja on säilytettävä tämän artiklan 1 kohdassa säädettyä määräaikaa kauemmin, kunnes on mahdollista tehdä oikaisu tai mukautus ja tarkastaa se.
            
            
               3.   Kun jäsenvaltion ja komission välinen erimielisyys, joka koskee tietyn kierrättämättömään muovipakkausjätteeseen perustuvien omien varojen määrän käyttöönasettamisvelvoitetta tai tarkastuksiin tai tietojen toimittamatta jättämiseen liittyviä väitteitä, ratkaistaan niiden keskinäisellä sopimuksella, komission päätöksellä tai Euroopan unionin tuomioistuimen päätöksellä, jäsenvaltion on toimitettava komissiolle varainhoitoon liittyviä jatkotoimenpiteitä varten tarvittavat perustana olevat asiakirjat kahden kuukauden kuluessa kyseisen erimielisyyden ratkaisemisesta.
            
         
         
            3 artikla
            Hallinnollinen yhteistyö
            
               1.   Jokaisen jäsenvaltion on toimitettava komissiolle tiedoksi seuraavat:
               
                           a)
                        
                        
                           kierrättämättömään muovipakkausjätteeseen perustuvien omien varojen laskemisesta, vahvistamisesta, käyttöön asettamisesta ja valvonnasta vastaavien yksiköiden tai elinten nimet sekä kyseisten yksiköiden tai elinten tehtäviä ja toimintaa koskevat keskeiset säännökset;
                        
                     
                           b)
                        
                        
                           luonteeltaan yleiset lait, asetukset ja hallinnolliset määräykset sekä kirjanpitoa koskevat määräykset, jotka liittyvät kierrättämättömään muovipakkausjätteeseen perustuvien omien varojen laskemiseen, vahvistamiseen, käyttöön asettamiseen ja komission suorittamaan valvontaan;
                        
                     
                           c)
                        
                        
                           kaikkien niiden hallinnollisten ja kirjanpitoa koskevien selvitysten, erityisesti 5 artiklan mukaisen kirjanpidon laadinnassa käytettyjen selvitysten, täsmällinen nimitys, joihin kierrättämättömään muovipakkausjätteeseen perustuvat omat varat merkitään.
                        
                     Ensimmäisen alakohdan a alakohdassa tarkoitettuja tunnistetietoja tai ensimmäisen alakohdan b alakohdassa tarkoitettuja säännöksiä koskevat muutokset on välittömästi toimitettava komissiolle tiedoksi.
            
            
               2.   Komissio toimittaa 1 kohdassa tarkoitetut tiedot kaikille jäsenvaltioille, jos jokin jäsenvaltio tätä pyytää.
            
         
         
            4 artikla
            Erityiset vaikutukset BKTL-perusteisiin omiin varoihin
            
               1.   Asetuksen (EU, Euratom) N:o 609/2014 5 artiklassa tarkoitetun yhdenmukaisen kertoimen vahvistamiseksi lasketaan yhteen päätöksen (EU, Euratom) 2020/2053 2 artiklan 1 kohdan c alakohdassa tarkoitetut tulot ja kyseisen päätöksen 2 artiklan 1 kohdan a ja b alakohdassa tarkoitetut tulot, jotta saadaan laskettua se osuus talousarviosta, joka katetaan BKTL-perusteisilla omilla varoilla.
            
            
               2.   Asetuksen (EU, Euratom) N:o 609/2014 6 artiklan 3 kohdan kolmatta alakohtaa ja 10 a artiklaa sovelletaan Tanskalle, Saksalle, Itävallalle, Alankomaille ja Ruotsille päätöksen (EU, Euratom) 2020/2053 2 artiklan 4 kohdan mukaisesti myönnettäviin bruttovähennyksiin vuotuisista BKTL-maksuosuuksista.
            
         
         II LUKU
         
            KIERRÄTTÄMÄTTÖMÄÄN MUOVIPAKKAUSJÄTTEESEEN PERUSTUVIEN OMIEN VAROJEN KIRJANPITO
         
         
            5 artikla
            Kirjanpito ja raportointi
            
               1.   Kierrättämättömään muovipakkausjätteeseen perustuvia omia varoja koskeva kirjanpito hoidetaan kunkin jäsenvaltion valtiovarainhallinnossa tai vastaavia tehtäviä hoitavassa julkisyhteisössä, jäljempänä ’valtiovarainhallinto’, taikka kunkin jäsenvaltion kansallisessa keskuspankissa.
            
            
               2.   Omia varoja koskevaa kirjanpitoa varten kuukausi päättyy aikaisintaan laskemis- tai vahvistamiskuukauden viimeisenä työpäivänä kello 13.00.
            
            
               3.   Kierrättämättömään muovipakkausjätteeseen perustuvia omia varoja koskevat kahdestoistaosat otetaan kirjanpitoon kunkin kuukauden ensimmäisenä työpäivänä.
               Jäljempänä 9 artiklassa tarkoitetun laskelman tulos viedään kirjanpitoon vuosittain.
            
            
               4.   Kunkin jäsenvaltion on lähetettävä komissiolle viimeistään kunkin vuoden 15 päivänä huhtikuuta ennakkoarviot kierrättämättömän muovipakkausjätteen painosta kuluvalta ja seuraavalta vuodelta.
            
            
               5.   Kunkin jäsenvaltion on lähetettävä komissiolle viimeistään kunkin vuoden 31 päivänä heinäkuuta vuotuinen selvitys siltä vuodelta, joka on kaksi vuotta ennen kuluvaa varainhoitovuotta, jäljempänä ’vuosi n – 2’, joka sisältää tilastotiedot jäsenvaltiossa tuotetun muovipakkausjätteen painosta kilogrammoina ja kierrätetyn muovipakkausjätteen painosta kilogrammoina, sekä vuotuinen selvitys vuodelta n – 2, joka sisältää 6 artiklan mukaisen laskelman kierrättämättömään muovipakkausjätteeseen perustuvien omien varojen määrästä.
            
            
               6.   Komissio hyväksyy täytäntöönpanosäädöksiä, joissa vahvistetaan kierrättämättömään muovipakkausjätteeseen perustuviin omiin varoihin liittyvien, tämän artiklan 5 kohdassa tarkoitettujen selvitysten laadinnassa käytettävät lomakkeet. Nämä täytäntöönpanosäädökset hyväksytään 14 artiklan 2 kohdassa tarkoitettua neuvoa-antavaa menettelyä noudattaen.
            
         
         III LUKU
         
            KIERRÄTTÄMÄTTÖMÄÄN MUOVIPAKKAUSJÄTTEESEEN PERUSTUVIEN OMIEN VAROJEN LASKEMINEN
         
         
            6 artikla
            Kierrättämättömään muovipakkausjätteeseen perustuvien omien varojen laskeminen
            
               1.   Kierrättämättömään muovipakkausjätteeseen perustuvat omat varat lasketaan päätöksen (EU, Euratom) 2020/2053 2 artiklan 1 kohdan c alakohdan mukaisesti. Kierrättämättömän muovipakkausjätteen paino lasketaan direktiivin 94/62/EY 6 a artiklan sekä päätöksessä 2005/270/EY ja erityisesti tämän 6 c artiklassa säädetyn menetelmän mukaisesti.
            
            
               2.   Kierrättämättömään muovipakkausjätteeseen perustuvien omien varojen määrä lasketaan kunkin jäsenvaltion osalta euroina.
            
            
               3.   Kierrättämättömään muovipakkausjätteeseen perustuvien omien varojen määrä tiettynä vuonna määritetään 5 artiklan 4 kohdassa tarkoitetun ennakkoarvion perusteella.
            
         
         IV LUKU
         
            KIERRÄTTÄMÄTTÖMÄÄN MUOVIPAKKAUSJÄTTEESEEN PERUSTUVIEN OMIEN VAROJEN KÄYTTÖÖN ASETTAMINEN
         
         
            7 artikla
            Kassanhallinta ja tileihin kirjaaminen
            Asetuksen (EU, Euratom) N:o 609/2014 9 artiklaa sovelletaan soveltuvin osin kierrättämättömään muovipakkausjätteeseen perustuviin omiin varoihin.
         
         
            8 artikla
            Kierrättämättömään muovipakkausjätteeseen perustuvien omien varojen käyttöön asettaminen
            
               1.   Edellä olevan 6 artiklan mukaisesti kunkin kalenterivuoden osalta lasketut määrät tuloutetaan kunkin kuukauden ensimmäisenä työpäivänä. Kyseiset määrät ovat kahdestoistaosia talousarvioon otetuista asiaankuuluvista kokonaismääristä, muunnettuina kansallisiksi valuutoiksi varainhoitovuotta edeltävän kalenterivuoden viimeisen noteerauspäivän vaihtokurssilla, sellaisina kuin ne on julkaistu Euroopan unionin virallisen lehden C-sarjassa.
            
            
               2.   Tämän artiklan 1 kohdassa tarkoitetut määrät kirjataan asetuksen (EU, Euratom) N:o 609/2014 9 artiklan 1 kohdassa tarkoitetulle tilille kuukauden ensimmäisenä työpäivänä.
            
            
               3.   Kaikki muutokset kierrättämättömään muovipakkausjätteeseen perustuviin omiin varoihin sovellettavaan yhdenmukaiseen verokantaan edellyttävät lisätalousarvion lopullista hyväksymistä, ja niiden seurauksena mukautetaan asetuksen (EU, Euratom) N:o 609/2014 9 artiklan 1 kohdassa tarkoitetulle tilille varainhoitovuoden alusta alkaen tuloutettuja kahdestoistaosia.
               Kyseiset mukautukset tehdään ensimmäiseen lisätalousarvion lopullisen hyväksymisen jälkeiseen kahdestoistaosan tuloutukseen, jos lisätalousarvio hyväksytään ennen kuukauden kuudettatoista päivää. Muussa tapauksessa mukautukset tehdään järjestyksessä toisessa lisätalousarvion lopullisen hyväksymisen jälkeisessä tuloutuksessa. Kyseiset mukautukset kirjataan sen varainhoitovuoden tileille, jota lisätalousarvio koskee, poiketen siitä, mitä Euroopan parlamentin ja neuvoston asetuksen (EU, Euratom) 2018/1046 (11) 10 artiklassa säädetään.
            
            
               4.   Kahdestoistaosat, jotka koskevat kunkin varainhoitovuoden tammikuun tuloutusta, lasketaan sellaisten määrien perusteella, jotka on vahvistettu Euroopan unionin toiminnasta tehdyn sopimuksen 314 artiklan 2 kohdassa tarkoitetussa talousarvioesityksessä ja muunnettu kansallisiksi valuutoiksi ensimmäisenä varainhoitovuotta edeltävän kalenterivuoden joulukuun 15 päivää seuraavana noteerauspäivänä voimassa olleella vaihtokurssilla; mukautus tehdään seuraavaa kuukautta koskevassa tuloutuksessa.
            
            
               5.   Jos talousarviota ei ole lopullisesti hyväksytty viimeistään kaksi viikkoa ennen seuraavan varainhoitovuoden tammikuun tuloutusta, jäsenvaltioiden on tuloutettava kunkin kuukauden, mukaan lukien tammikuu, ensimmäisenä työpäivänä kahdestoistaosa viimeisen lopullisesti hyväksytyn talousarvion mukaisista, kierrättämättömään muovipakkausjätteeseen perustuvien omien varojen määristä; mukautus tehdään ensimmäisenä talousarvion lopullista hyväksymistä seuraavana eräpäivänä, jos se hyväksytään ennen kuukauden kuudettatoista päivää. Muussa tapauksessa mukautus tehdään järjestyksessä toisena talousarvion lopullisen hyväksymisen jälkeisenä eräpäivänä.
            
         
         
            9 artikla
            Aiempien varainhoitovuosien kierrättämättömään muovipakkausjätteeseen perustuvien omien varojen mukautukset
            
               1.   Edellä 5 artiklan 5 kohdassa tarkoitetun vuotuisen selvityksen, joka sisältää laskelman kierrättämättömään muovipakkausjätteeseen perustuvien omien varojen määrästä, pohjalta kullekin jäsenvaltiolle merkitään velaksi tai hyvitetään selvityksen lähettämistä seuraavana vuonna määrä, joka lasketaan tiettyä vuotta koskevaan ennakkoarvioon sisältyvien määrien ja selvityksessä saman vuodelta osalta esitettyjen todellisten määrien erotuksena.
            
            
               2.   Komissio laskee kunkin jäsenvaltion osalta 1 kohdassa tarkoitettujen mukautusten tuloksena saatujen määrien sekä seuraavan kertolaskun tuloksen välisen erotuksen: mukautusten kokonaismäärät kerrottuna prosenttiosuudella, joka vastaa kyseisen jäsenvaltion BKTL:n osuutta kaikkien jäsenvaltioiden BKTL:sta, sellaisena kuin sitä sovelletaan 15 päivänä tammikuuta sitä vuotta seuraavana vuonna, jolloin mukautuksia varten tarvittavat tiedot toimitettiin, voimassa olevaan talousarvioon, jäljempänä ’nettomäärä’.
               Ensimmäisessä alakohdassa tarkoitetussa laskennassa tarvittavissa kansallisen valuutan ja euron välisissä muuntotoimenpiteissä käytetään sitä varainhoitovuotta edeltävän kalenterivuoden viimeisen noteerauspäivän vaihtokurssia, jonka kuluessa määrät kirjattiin tilille, sellaisena kuin vaihtokurssi on julkaistu Euroopan unionin virallisen lehden C-sarjassa.
               Komissio ilmoittaa jäsenvaltioille tämän kohdan ensimmäisessä alakohdassa tarkoitetun laskennan tuloksena saadut määrät ennen helmikuun 1 päivää sinä vuonna, joka seuraa mukautuksia varten tarvittavien tietojen toimitusvuotta. Kukin jäsenvaltio kirjaa nettomäärän asetuksen (EU, Euratom) N:o 609/2014 9 artiklan 1 kohdassa tarkoitetulle tilille saman vuoden kesäkuun ensimmäisenä työpäivänä.
            
            
               3.   Tarkastusten seurauksena tehtävät mahdolliset mukautukset tämän asetuksen 5 artiklan 5 kohdassa tarkoitettuihin selvityksiin edeltävien varainhoitovuosien osalta johtavat asetuksen (EU, Euratom) N:o 609/2014 9 artiklan 1 kohdassa tarkoitetulle tilille tehtyjen tuloutusten erityiseen mukauttamiseen. Komissio ilmoittaa asianomaiselle jäsenvaltiolle tarvittavasta mukautuksesta kirjeellä. Mukautusta vastaava määrä on asetettava käyttöön komission määräämänä päivänä.
            
            
               4.   Asianomainen jäsenvaltio voi pyytää komissiota uudelleentarkastelemaan 3 kohdassa tarkoitetulla kirjeellä tiedoksi annettua mukautusta kahden kuukauden kuluessa siitä päivästä, jona kyseinen kirje on vastaanotettu. Uudelleentarkastelu saatetaan päätökseen päätöksellä, jonka komissio hyväksyy viimeistään kolmen kuukauden kuluttua jäsenvaltion pyynnön vastaanottamispäivästä.
               Kun komission päätöksellä tarkastellaan uudelleen 3 kohdassa tarkoitetulla kirjeellä tiedoksi annettua mukautusta kokonaisuudessaan tai osittain vastaavia määriä, jäsenvaltion on asetettava käyttöön vastaava määrä. Jäsenvaltion toimittama mukautuksen uudelleentarkastelupyyntö tai komission päätöksen kumoamiskanne eivät kumpikaan vaikuta jäsenvaltion velvollisuuteen asettaa käyttöön mukautusta vastaava määrä.
            
            
               5.   Komissio voi hyväksyä täytäntöönpanosäädöksiä, joissa täsmennetään tämän artiklan 4 kohdassa tarkoitettu uudelleentarkastelumenettely. Nämä täytäntöönpanosäädökset hyväksytään 14 artiklan 3 kohdassa tarkoitettua tarkastelumenettelyä noudattaen.
            
            
               6.   Muutoksia ei enää oteta huomioon tiettyä varainhoitovuotta seuraavan viidennen vuoden heinäkuun 31 päivän jälkeen, lukuun ottamatta niitä kohtia, jotka joko komissio tai jäsenvaltio on antanut tiedoksi ennen kyseistä määräpäivää.
            
            
               7.   Tässä artiklassa tarkoitetut toimet ovat tuloja koskevia toimia siihen varainhoitovuoteen nähden, jonka kuluessa ne kirjataan asetuksen (EU, Euratom) N:o 609/2014 9 artiklan 1 kohdassa tarkoitetulle tilille.
            
         
         
            10 artikla
            Kahdestoistaosien varhennettu tulouttaminen
            
               1.   Komissio voi erityisesti, kun kyseessä on sellaisten Euroopan maatalouden tukirahaston menojen maksaminen, jotka liittyvät Euroopan parlamentin ja neuvoston asetukseen (EU) N:o 1307/2013 (12), ja unionin kassatilanteesta riippuen pyytää jäsenvaltioita tulouttamaan varainhoitovuoden kolmen ensimmäisen kuukauden aikana, enintään kahta kuukautta tavanomaista aiemmin, kahdestoistaosan sellaisista summista, jotka on otettu talousarvioon kierrättämättömään muovipakkausjätteeseen perustuvien omien varojen osalta, tai osan siitä.
            
            
               2.   Jollei 3 kohdasta muuta johdu, komissio voi erityisesti, kun kyseessä on sellaisten Euroopan rakenne- ja investointirahastojen menojen maksaminen, jotka liittyvät Euroopan parlamentin ja neuvoston asetukseen (EU) N:o 1303/2013 (13), ja unionin kassatilanteesta riippuen pyytää jäsenvaltioita tulouttamaan varainhoitovuoden kuuden ensimmäisen kuukauden aikana enintään yhden ylimääräisen puolikkaan sellaisten summien kahdestoistaosasta, jotka on otettu talousarvioon kierrättämättömään muovipakkausjätteeseen perustuvien omien varojen osalta.
            
            
               3.   Kokonaismäärä, jonka komissio voi pyytää jäsenvaltioita tulouttamaan saman kuukauden aikana 1 ja 2 kohdan nojalla, ei kuitenkaan voi missään tapauksessa ylittää määrää, joka vastaa kahta ylimääräistä kahdestoistaosaa.
            
            
               4.   Ensimmäisten kuuden kuukauden jälkeen pyydetty kuukausittainen tuloutus ei saa ylittää yhtä kahdestoistaosaa kierrättämättömään muovipakkausjätteeseen perustuvista omista varoista, ja sen on pysyttävä talousarvioon tätä varten otettujen määrien rajoissa.
            
            
               5.   Komissio ilmoittaa asiasta jäsenvaltioille viimeistään kaksi viikkoa ennen 1 ja 2 kohdan nojalla pyydettyä tuloutusta.
            
            
               6.   Komissio ilmoittaa jäsenvaltioille aikomuksestaan pyytää tällaista tuloutusta hyvissä ajoin ja viimeistään kuusi viikkoa ennen 2 kohdan nojalla pyydettyä tuloutusta.
            
            
               7.   Edellä 1 ja 2 kohdassa tarkoitettuihin tavanomaista aikaisemmin suoritettaviin tuloutuksiin sovelletaan kunkin varainhoitovuoden tammikuun tuloutusta koskevaa 8 artiklan 4 kohtaa sekä 8 artiklan 5 kohtaa, joita sovelletaan, mikäli talousarviota ei ole lopullisesti hyväksytty ennen varainhoitovuoden alkua.
            
         
         
            11 artikla
            Myöhässä käyttöön asetetuista määristä perittävä korko
            
               1.   Kierrättämättömään muovipakkausjätteeseen perustuvien omien varojen osalta korkoa on maksettava ainoastaan sellaisten määrien tuloutuksen viivästyessä,
               
                           a)
                        
                        
                           joita tarkoitetaan 8 artiklassa;
                        
                     
                           b)
                        
                        
                           jotka saadaan 9 artiklan 1 kohdassa tarkoitetun laskennan tuloksena 9 artiklan 2 kohdan kolmannessa alakohdassa vahvistettuna ajankohtana;
                        
                     
                           c)
                        
                        
                           jotka saadaan 9 artiklan 3 kohdassa tarkoitetuista erityisistä mukautuksista;
                        
                     
                           d)
                        
                        
                           jotka saadaan, kun jäsenvaltion on todettu olevan vastuussa tässä asetuksessa pyydettyjen tietojen toimittamatta jättämisestä.
                        
                     Ensimmäisen alakohdan d alakohtaa sovellettaessa sellaisista oikaisuista johtuvien mukautusten korko, jotka ovat seurausta siitä, että jäsenvaltio on jättänyt toimittamatta tietoja, lasketaan sitä vuotta seuraavan vuoden kesäkuun ensimmäisestä työpäivästä, jona komission asettama määräaika päättyi.
               Jäsenvaltio vapautetaan velvollisuudesta maksaa korkoa ensimmäisen alakohdan d alakohdassa tarkoitetun tietojen toimittamatta jättämisen takia, jos kyseinen toimittamatta jättäminen johtuu joko ylivoimaisesta esteestä tai asianomaisesta jäsenvaltiosta riippumattomista muista syistä.
               Jäsenvaltion ja komission väliset erimielisyydet siitä, voidaanko jäsenvaltion katsoa olevan vastuussa tämän kohdan ensimmäisen alakohdan d alakohdassa tarkoitetusta väitetystä tietojen toimittamatta jättämisestä, ratkaistaan noudattaen 9 artiklan 4 kohdassa tarkoitettua uudelleentarkastelua.
            
            
               2.   Jos jäsenvaltio aloittaa 9 artiklan 4 kohdassa tarkoitetun uudelleentarkastelun, korko lasketaan komission 9 artiklan 3 kohdan mukaisesti määräämästä päivästä.
            
            
               3.   Alle 500 euron korkomääriä ei peritä.
            
            
               4.   Korkoa peritään asetuksen (EU, Euratom) N:o 609/2014 12 artiklan 4 ja 5 kohdassa säädettyjen korkokantojen ja edellytysten mukaisesti.
            
            
               5.   Tämän artiklan 1 kohdassa tarkoitettujen korkojen maksuun sovelletaan asetuksen (EU, Euratom) N:o 609/2014 9 artiklan 2 ja 3 kohtaa soveltuvin osin.
            
         
         V LUKU
         
            KÄTEISVAROJEN HOITO
         
         
            12 artikla
            Käteisvarojen hoitoa ja maksumääräysten toteuttamista koskevat vaatimukset
            Asetuksen (EU, Euratom) N:o 609/2014 14 ja 15 artiklaa sovelletaan soveltuvin osin kierrättämättömään muovipakkausjätteeseen perustuviin omiin varoihin.
         
         VI LUKU
         
            LOPPUSÄÄNNÖKSET
         
         
            13 artikla
            Asiantuntijaryhmä
            Komissio perustaa virallisen asiantuntijaryhmän, joka koostuu kaikkien jäsenvaltioiden edustajista ja jonka puheenjohtajana toimii komission edustaja. Virallisen asiantuntijaryhmän tehtävänä on neuvoa komissiota ja ilmaista näkemyksensä tuotettua muovipakkausjätettä ja kierrätettyä muovipakkausjätettä koskevien tilastotietojen vertailukelpoisuudesta, luotettavuudesta ja kattavuudesta, neuvoa komissiota tämän valmistellessa toimenpiteitä tietojen vertailukelpoisuuden ja luotettavuuden parantamiseksi sekä antaa vuotuiset lausunnot jäsenvaltioiden muovipakkausjätteeseen perustuvien omien varojen tarkoituksia varten toimittamien kierrättämätöntä muovipakkausjätettä koskevien tietojen asianmukaisuudesta. Virallinen asiantuntijaryhmä on rekisteröitävä komission asiantuntijaryhmien rekisteriin, ja sen kokoonpano ja työ on varmistettava.
         
         
            14 artikla
            Komiteamenettely
            
               1.   Komissiota avustaa direktiivin 94/62/EY 21 artiklan 1 kohdan mukaisesti perustettu komitea. Tämä komitea on asetuksessa (EU) N:o 182/2011 tarkoitettu komitea.
            
            
               2.   Kun viitataan tähän kohtaan, sovelletaan asetuksen (EU) N:o 182/2011 4 artiklaa.
            
            
               3.   Kun viitataan tähän kohtaan, sovelletaan asetuksen (EU) N:o 182/2011 5 artiklaa.
            
         
         
            15 artikla
            Siirtymäsäännökset
            Jotta voidaan tehdä 6 artiklassa tarkoitettu laskelma, kunkin jäsenvaltion on viimeistään tämän asetuksen voimaantuloa seuraavan toisen kuukauden viimeisenä päivänä toimitettava komissiolle ennakkoarviot kierrättämättömän muovipakkausjätteen painosta vuodesta 2021 lähtien ja tämän asetuksen voimaantuloa seuraavaan vuoteen saakka. Jäsenvaltiot voivat toimittaa vuosina 2021 ja 2022 ennakkoarvionsa kierrättämättömän muovipakkausjätteen painosta direktiivin 94/62/EY, sellaisena kuin se on muutettuna Euroopan parlamentin ja neuvoston direktiivillä (EU) 2015/720 (14), mukaisesti laskettuna ja noudattaen päätöksessä 2005/270/EY, sellaisena kuin se on muutettuna komission täytäntöönpanopäätöksellä (EU) 2018/896 (15), ja erityisesti sen 5 artiklassa vahvistettua menetelmää.
         
         
            16 artikla
            Voimaantulo
            Tämä asetus tulee voimaan päätöksen (EU, Euratom) 2020/2053 voimaantulopäivänä.
            Sitä sovelletaan 1 päivästä tammikuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä huhtikuuta 2021.
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  Lausunto annettu 25 päivänä maaliskuuta 2021 (ei vielä julkaistu virallisessa lehdessä).
         
            (2)  Lausunto annettu 9 päivänä lokakuuta 2018 (EUVL C 431, 29.11.2018, s. 1).
         
            (3)  Neuvoston päätös (EU, Euratom) 2020/2053, annettu 14. päivänä joulukuuta 2020, Euroopan unionin omien varojen järjestelmästä ja päätöksen 2014/335/EU, Euratom kumoamisesta (EUVL L 424, 15.12.2020, s. 1).
         
            (4)  Neuvoston asetus (EU, Euratom) N:o 609/2014, annettu 26 päivänä toukokuuta 2014, perinteisten, ALV- ja BKTL-perusteisten omien varojen käyttöön asettamisessa sovellettavista menetelmistä ja menettelystä sekä käteisvarojen saamiseksi toteutettavista toimenpiteistä (EUVL L 168, 7.6.2014, s. 39).
         
            (5)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).
         
            (6)  Euroopan parlamentin ja neuvoston direktiivi 94/62/EY, annettu 20 päivänä joulukuuta 1994, pakkauksista ja pakkausjätteistä (EYVL L 365, 31.12.1994, s. 10).
         
            (7)  Euroopan parlamentin ja neuvoston direktiivi (EU) 2018/852, annettu 30 päivänä toukokuuta 2018, pakkauksista ja pakkausjätteistä annetun direktiivin 94/62/EY muuttamisesta (EUVL L 150, 14.6.2018, s. 141).
         
            (8)  Komission päätös 2005/270/EY, tehty 22 päivänä maaliskuuta 2005, tietokantajärjestelmään liittyvien taulukoiden vahvistamisesta pakkauksista ja pakkausjätteistä annetun Euroopan parlamentin ja neuvoston direktiivin 94/62/EY mukaisesti (EUVL L 86, 5.4.2005, s. 6).
         
            (9)  Komission täytäntöönpanopäätös (EU) 2019/665, annettu 17 päivänä huhtikuuta 2019, tietokantajärjestelmään liittyvien taulukoiden vahvistamisesta pakkauksista ja pakkausjätteistä annetun Euroopan parlamentin ja neuvoston direktiivin 94/62/EY mukaisesti annetun päätöksen 2005/270/EY muuttamisesta (EUVL L 112, 26.4.2019, s. 26).
         
            (10)  Neuvoston asetus (EU, Euratom) 2021/768, annettu 30 päivänä huhtikuuta 2021, Euroopan unionin omien varojen järjestelmää koskevista täytäntöönpanotoimenpiteistä ja asetuksen (EU, Euratom) N:o 608/2014 kumoamisesta (ks. tämän virallisen lehden s. 1).
         
            (11)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
         
            (12)  Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).
         
            (13)  Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).
         
            (14)  Euroopan parlamentin ja neuvoston direktiivi (EU) 2015/720, annettu 29 päivänä huhtikuuta 2015, direktiivin 94/62/EY muuttamisesta kevyiden muovisten kantokassien kulutuksen vähentämisen osalta (EUVL L 115, 6.5.2015, s. 11).
         
            (15)  Komission täytäntöönpanopäätös (EU) 2018/896, annettu 19 päivänä kesäkuuta 2018, kevyiden muovisten kantokassien vuosittaisen kulutuksen laskentamenetelmästä ja päätöksen 2005/270/EY muuttamisesta (EUVL L 160, 25.6.2018, s. 6).